DA Den Europæiske Unions Tidende CE 84/261

(2004/C 84 E/0309)

SKRIFTLIG FORESPØRGSEL E-3968/03

af Amalia Sartori (PPE-DE) til Kommissionen

(5. januar 2004)

Om: Transeuropæiske transportnet

I Kommissionens sidste nye dokumenter (1) vedrørende Fællesskabets retningslinjer for udvikling af de transeuropæiske transportnet og finansiering af disse anses jernbaneforbindelsen Trieste-Divaca — der indgår i det prioriterede projekt nr. 6 (den tværnationale jernbaneforbindelse Lyon-Trieste/Koper-Ljubljana-Divaca-Budapest) — ikke for at være en grænseoverskridende forbindelse.

Ifølge Fællesskabets retningslinjer er det kun de projekter, der anses for at være grænseoverskridende, som vil kunne modtage EU-støtte uden tilbagebetalingspligt for 30 % af de samlede udgifter, og derfor — hvis dette standpunkt fastholdes — vil jernbaneforbindelsen Trieste-Divaca ikke kunne modtage EU-støttemidler af en sådan størrelsesorden.

Eftersom der er tale om et kompliceret bygningsværk, der krydser den italiensk-slovenske grænse, er den finansielle bistand fra EU af afgørende betydning. Beslutningen om ikke at betragte jernbaneforbindelsen som en grænseoverskridende jernbaneforbindelse vil kunne skade hele ideen om EU-støtte til gennemførelse af projektet og dermed også italienske interesser.

Er det rigtigt, at jernbaneforbindelsen Trieste-Divaca ikke vil kunne modtage EU-støtte uden tilbagebetalingspligt for 30 % af de samlede udgifter — i modsætning til de internationale jernbaneforbindelser i det prioriterede projekt nr. 17 eller jernbaneforbindelsen Paris-Strasbourg-Stuttgart-Wien-Bratislava? Hvilke motiver ligger der i bekræftende fald til grund for denne beslutning?

Samlet svar

afgivet på Kommissionens vegne af Loyola de Palacio

på skriftlige forespørgsler E-3900/03 og E-3968/03

(17. februar 2004)

For at fremme en bæredygtig mobilitet i det udvidede Europa foreslog Kommissionen den 1. oktober 2003 en revision af Fællesskabets retningslinjer for udvikling af det europæiske transportnet (TEN-T). I dette forslag opregnede Kommissionen 29 prioriterede projekter, som Rådet (transportministrene) opnåede politisk enighed om den 5. december 2003. Kommissionens forslag følger i vidt omfang henstillingerne fra Van Miert Gruppen på Højt Plan. Denne gruppe undersøgte, hvorvidt det var muligt at medtage konstruktionen af en højhastighedsstrækning mellem Trieste og Ljubljana (Trieste-Divača) blandt disse prioriterede projekter. Gruppen konkluderede, at det på dette stadium ville være for tidligt at medtage en ny strækning som en del af Fællesskabets prioriterede projekt nr. 6 (dvs. jernbaneaksen Lyon-Trieste/Koper-Ljubljana-Divaca-Budapest).

Imidlertid skal Kommissionen minde om, at selv om jernbaneforbindelsen Trieste-Divaca ikke er medtaget som en strækning i det prioriterede projekt nr. 6 i Kommissionens forslag af 1. oktober 2003, blev denne strækning nævnt i de i 1996 vedtagne TEN-T-retningslinjer (jernbaneafsnittet) som et projekt af fælles interesse (jf. Europa-Parlamentets og beslutning 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet (2)). I forslaget til reviderede retningslinjer blev hele strækningen bekræftet som værende af fælles interesse. Derfor kan undersøgelser vedrørende denne strækning medfinansieres over TEN-T-budgettet med op til 50 % af de samlede omkostninger, såfremt de opfylder betingelserne i Rådets forordning (EF) nr. 2236/95 af 18. september 1995 om generelle regler for Fællesskabets finansielle støtte inden for transeuropæiske net (3).

(1) KOM(2003) 564 af 1. oktober 2003.

(2) EFT L 228 af 9.9.1996.

(3) EFT L 228 af 23.9.1995.